
Felicité a «Un cor simple» 



Introducció 



El personatge e Felicité és la pedra angular del conte Un cor simple, un dels 
tres contes de Gustave Flaubert compendiats en el volum Trois Contes, que 
per mitjà de tres narracions formen una regressió temporal, en què el 
primer d'ells se situa a la França moderna; el segon, a l'edat mitjana; i el 
tercer, als temps d'Hèrodies. Tenint en compte que Un cor simple és el 
primer d'aquests tres relats i que Flaubert va conrear el realisme, sembla 
clar que el que s'hi narra reflecteix d'una manera o una altra la realitat de 
la França moderna -o com a mínim que aquesta és la voluntat del seu 
autor-. 

El realisme 

Flaubert es considera una figura referent, quan no el màxim exponent, del 
realisme, particularment a França, si bé la seva obra es llegeix arreu. A les 
seves obres, doncs, hi ha la voluntat de deixar testimoni de la realitat, ja 
sigui d'una realitat històrica o bé de la realitat coetània. En aquest context, 
és comprensible que es doni molta importància al llenguatge (que crea, 
denota i es refereix a realitats), situacions de la vida quotidiana, etc. 
S'incorporen a les obres literàries els parlars propis de les diferents classes 
socials i es retraten escenes amb tanta cura que es presenten en la ment 
del lector gairebé com si es tractés d'una fotografia. 

Seria un error però considerar que Flaubert pretén introduir 
l'objectivitat en les seves obres literàries. Ho explica així Aguirre Romero: 
«La realitat no li importa, ni li importa la seva explicació científica o 
sociològica. El que importava realment a Flaubert era assolir un discurs (el 
poètic) que integrés tots els altres discursos (els socials). La seva lluita no 
va pretendre mai aconseguir un discurs objectiu, sinó un discurs 
autònom.»^ Diu Aguirre Romero que a Flaubert no li importava la realitat i 



IPalabras y vacío. Lenguaje y tópico en la obra de Gustave Flaubert. 
Joaquín M^ Aguirre Romero. Revista Especulo de estudis literàrios, vol. 4. 

no és que vulgui amb això negar l'essència del realisme, o qüestionar 
l'adscripció de l'escriptor a aquest corrent literari, sinó que explicita que el 
realisme de Flaubert no és una mena de simple «transcodificació» de la 
realitat en literatura (en cas que això fos possible); no és tampoc només 
l'esglaó anterior que donarà pas al naturalisme i com a proto-naturalisme 
l'hem de considerar; sinó que és, com diu literalment, la cerca del «discurs 
autònom». 

En qualsevol cas sí que s'observa en «Un cor simple» l'habilitat 
descriptiva que tant molestava al també escriptor Paul Vaiéry («No és una 
finalitat digne de l'art emprar-lo en descripcions d'objectes coneguts i 
visibles»^ protestava) i alguns crítics literaris coetanis. 

I és que les descripcions que s'hi poden trobar arriben a informar dels 
detalls més insospitats: «Al primer pis hi havia l'habitació de "la senyora", 
molt grossa, coberta d'un paper amb flors pàl•lides, i contenia el retrat d'"el 
senyor" vestit amb una afecció antiquada». És una cosa molt típicament 
realista: no n'hi ha prou amb descriure l'habitació, el lector no la visualitza 
amb processió suficient fins que no s'explica quina vestimenta portava "el 
senyor" al retrat. Deixant de banda que aquestes informacions no solen ser 
innocents, no hi ha dubte que les queixes de Vaiéry han estat desestimades 
per la història de la literatura. 

És clar que les descripcions no es limiten, com en el cas citat, als 
objectes de la realitat. En una missiva a una amistat a propòsit del procés 
de creació i redacció seva novel•la L'educació sentimental, Flaubert ho 
deixa clar: «Vull representar un estat psicològic, veritable per a mi, encara 
no descrit.»^ Les aspiracions del realisme (i, d'una manera especial, la 
ploma de Flaubert) s'endinsen també en la psique de determinades 
persones per tal de fer-ne una mena de fotografia. I en relació amb la 



1997. 

2Citació recollida a Prologo. Miguel Salabert. En La educación sentimental 

I. Gustave Flauvert. Alianza Editorial. 1981. Pag. 13. 

3Citació recollida a Prologo. Miguel Salabert. En La educación sentimental 

1. Gustave Flauvert. Alianza Editorial. 1981. Pag. 9. 

psique, en una altra carta sentencia quelcom fonamental per tractar Un cor 
simple: «Vull fer la història moral dels homes de la meva generació»"^. 

Un relat moralista 

Efectivament, Un cor simple està situat en temps més o menys coetanis a 
l'autor i es tracta d'un relat moralista. 

Felicité és un personatge que ho dóna tot i no rep res. Felicité és un 
personatge que estima successivament diferents persones, algunes 
amorosament, d'altres perquè les ha d'atendre, d'altres perquè hi conviu, i 
mai és estimada. Felicité rep en primera persona les conseqüències de la 
misèria humana. Es fa més que evident que l'elecció del nom del 
personatge no només no és casual, sinó que té una important càrrega 
irònica. 

Flaubert posa de manifest com la misèria humana xoca una vegada i 
una altra contra la candidesa i la innocència de Felicité. I no ho fa perquè 
pensi que posant algú cara a cara amb el seu comportament s'adonarà 
d'allò que causa i el canviarà cap a millor. No fa això perquè no creu que 
sigui possible tal canvi. Només te la voluntat de deixar-ne constància, i 
prou. En paraules d'Emilia Pardo Bazàn: «[Flaubert mostrava] antipatia cap 
a allò actual, i [tenia] el propòsit de satiritzar-ho, no per corregir-ho, donat 
que no és Flaubert un moralista optimista, i considera irremeiables la 
necessitat, misèria i ridiculesa humanes; i en comprovar-les s'hi recrea amb 
gaudi acerb. El moralista optimista, quan fustiga, pretén esmenar; Flaubert, 
no.»^ 

Potser l'extracte on es veu amb més claredat aquesta voluntat 

moralista de Flaubert de posar cara a cara el lector amb la misèria humana 

és el següent: 

4Citació recollida a Prologo. Miguel Salabert. En La educación sentimental 
1. Gustave Flauvert. Alianza Editorial. 1981. Pag. 10. 
5EI lirismo en la poesia francesa. Emilia Pardo Bazàn. Biblioteca Virtual 
Miguel de Cervantes [Edición digital basada en la de Madrid, Editorial 
Pueyo]. 2002. 

«El seu pare, manobre, s'havia matat en caure d'una bastida. 
Després va morir la seva mara, les seves germanes es van dispersar, la va 
recollir un granger i des de molt petita la va posar a guardar les vaques al 
camp. Tremolava sota els parracs, bevia de boca terrosa l'aigua dels 
estanys, la pegaven per no res, i finalment la van despatxar per un robatori 
de trenta sous que no havia comès. Va entrar en una altra granja, hi va fer 
de mossa de corral, i com que agradava als amos, els seus companys 
n'estaven gelosos». És el relat de la seva infància: es va socialitzar en la 
tragèdia, en la pobresa, en l'explotació, en la violència (podríem dir-ne 
tortura i tot), en la mentida i en l'enveja. I malgrat tot això que li esperava, 
en nàixer la van batejar Felicité. Amb l'extracte queda clar que el seu 
procés de socialització és traumàtic i els primers aprenentatges no ho són 
menys; vegem ara quins son els esdeveniments clau que conformen la 
seva educació per comprendre millor el personatge. 

L'educació de Felicité des de diferents punts de vista. 



Poques coses ens poden donar una visió tan polièdrica i tan completa de 
les causes i explicacions de la manera de ser, del comportament, d'un 
personatge, com analitzar la seva educació. No només és interessant 
conèixer si hi ha hagut algun tipus d'educació reglada en Felicité, si ha 
assistit a l'escola o no; sinó també saber en quins moments de la seva vida 
i de quin mode ha entrat en contacte amb experiències que han conformat 
la seva formació des de diferents punts de vista. Cadascun d'aquests punts 
de vista endinsa al lector en un retrat de l'època, i presenta un motiu més 
que justifica l'afirmació que, evidentment, Felicité no és pas gaire feliç. 

Educació acadèmica 

Per instruir els nens d'una manera agradable, [Monsieur Bourais] els va 
regalar una mena de geografia amb il•lustracions. Representaven diferents 

escenes del món, uns antropòfags cofats amb plomes, un simi que raptava 
una senyoreta, uns beduïns al desert, una balena que caçaven amb arpons, 
etc. 

Paul va fer l'explicació d'aquells gravats a Felicité. Aquella va ser tota 
la seva educació literària. 



El narrador omniscient i pretesament objectiu^ no ho pot dir més clar: tota 
l'educació literària de Felicité és aquesta explicació dels gravats. Com ja ha 
quedat palès, en la infància de Felicité no hi havia les condicions 
necessàries per poder gaudir d'educació acadèmica, per bàsica que fos, i 
aquest contacte amb els gravats és, si de cas, allò que més s'hi assembla. 
No hi ha cap dada al text que ens faci pensar en la seva assistència a les 
classes d'una educació reglada. 

Hi ha una altra situació, però, en què també intervé Monsieur Bourais i en 
què Felicité juga un paper més actiu: si en el cas dels gravats aquest 
material cau en les seves mans i, aleshores, s'hi interessa; en aquest nou 
cas és ella que acudeix amb sed d'informacions a qui pot proporionar-les-hi. 
Víctor, un des dos fills de la mestressa de Felicité, marxa a les Amèriques i 
ella, amoïnada, demana a Bourais si sap si es pot tornar per terra «en cas 
de necessitat». Felicité és més activa ara, inquietud que, és clar, es justifica 
més per l'afecte que té a Víctor que no pas per una ànsia de coneixement 
en geografia. Amb tot, no ha perdut pas la seva innocència: 

Ell va agafar l'atlas, desprès va començar tot d'explicacions sobre longituds; 
feia un bell somriure de setciències davant l'atabalament de Felicité. Per fi, 
amb el llapis, va indicar en els retalls d'una taca oval un punt negre, 
imperceptible, afegint: «És aquí.» Ella es va inclinar sobre el mapa; aquella 
xarxa de línies de colors li cansava la vista, sense informar-la de res; i quan 
Bourais la va invitar a dir què l'estranyava, ella li va pregar que li ensenyés 
la casa on vivia Víctor. 



6 Tot i que potser no és tal, almenys no al peu de la lletra: la crítica ha 
apuntat que el narrador empeny al lector cap a la simpatia amb Felicité 



-8 



Felicité a «Un cor simple» 
Educació religiosa 

Quan a partir del Nadal Felicité ha de portar la filla de Madame Aubain al 
catecisme, entra en contacte amb la «història sagrada». A partir d'aquest 
contacte, «Felicité creia veure el paradís, el diluvi, la torre de Babel, ciutats 
en flames, pobles que es morien, ídols derrocats» i es mostra sorpresa i 
entristida pel fet que haguessin crucificat algú que «estimava els infants, 
donava menjar a les multituds, guaria els cecs», etc. Vist els seus 
interessos, es pot dir que Felicité és una devota mística: des d'aleshores va 
estimar-se més als anyells «per amor de l'Anyell» i també els coloms «a 
causa de l'Esperit Sant», però, en canvi, «pel que fa als dogmes, no hi 
entenia res, ni tant sols els va voler comprendre». Els conceptes que 
assimila Felicité son sens dubte els d'una teologia idealitzada. 

Tot i que no hi ha elements suficients per assegurar que hi ha una 
identificació entre Jesucrist i Felicité, sí que hi ha un cert paral•lelisme entre 
les situacions que sorprenen a Felicité de la «història sagrada» i altres que 
ha patit ella en la seva pròpia vida: ho ha donat tot pels altres i no ha rebut 
una compensació justa. Felicité segueix sense ser feliç, a pesar del seu 
tracte complaent als qui estan per sobre d'ella, a pesar que va salvar la 
seva "senyora" de l'atac dels brous, a pesar d'haver aguantat estoicament 
les situacions més adverses a la seva infantesa. 

L'atenció que para Felicité al catecisme quan acompanya la filla de 
madame Aubain al catecisme és tota l'educació més o menys sistemàtica 
que rep en aquest aspecte. Malgrat això, Felicité ja creia abans: al capítol I 
s'explica als lectors que es lleva «a trenc d'alba, per no faltar a missa» i 
que en ocasions «s'adormia davant la llar de foc, amb el rosari a la mà». En 
aquest cas doncs, la falta d'educació sistemàtica en la matèria no li ha 
impedit l'exercici de la fe. 

Educació sexual 

Malgrat la fe cristiana que com ha quedat explicitat que Felicité professa 

des de la joventut (i que viu d'una determinada manera), sembla que no 
respon escandalitzada a la proposició sexual d'un jove que va viure a l'edat 
de 18 anys. I és que el primer contacte (i l'únic relatat) que Felicité té amb 
el sexe és extraordinàriament abrupte. Té lloc «una tarda del més d'agost» 
a l'«aplec de Colleville» i ocórrer així: 

Un jove d'aparença benestant i que fumava una pipa (...) la va convidar a 
sidra, a cafè, a coca, li va comprar un mocador i, pensant-se que ella li 
endevinaria les intencions, es va oferir a acompanyar-la. A la vora d'un 
camp de civada, la va tirar a terra brutalment. Ella va tenir por i es va posar 
a cridar. Ell es va allunyar. 

En cas del sexe cal dir que no obstant l'innocència present en aquest 
fragment (en el sentit que Felicité no se n'adona de les intencions del seu 
pretendent, malgrat les diverses senyals que aquest li envia) la 
protagonista no estava tan mancada d'informació com en un principi podria 
semblar. El narrador aclareix que «no era innocent a la manera de les 
senyoretes» (l'afany per explicitar «a la manera de les senyoretes» posa al 
lector sobre la pista que, d'altres maneres, sí que ho era). I no era innocent 
perquè «els animals l'havien instruïda». 

Evidentment aquest no és l'exemple d'educació sexual desitjable en 
tant que la complexitat de les relacions humanes les fa diferents a 
qualsevol cosa que Felicité hagi pogut suposar mitjançant aquest tipus 
d'observacions. I, a més, el seu comportament en aquest cas demostra 
poca pràctica en el joc amorós. Però van proveir una informació suficient a 
la protagonista com per no poder-la considerar innocent en aquest aspecte. 
La «resistència», explica el narrador, es devia a «la raó i l'instint de 
l'honor». 

No es relata cap més contacte sexual en la narració, de forma que es 
pot concloure que a aquest únic contacte, Felicité s'hi enfornta amb una 
relativa informació, i la guia intuïtiva de «la raó» i l'«honor», que la 
condueixen a actuar d'una determinada manera. Més problemàtica serà , 
potser, la seva educació afectiva. 

Educació afectiva 

En una carta que Flaubert envia a Roger des Genettes, fa un resum en 
poques línies del conte Un cor simple i en aquest context indica la 
problemàtica dels contactes afectius que aborden Felicité i que, per tant, 
configuren la seva educació afectiva: 

Estima de manera successiva un home, els nens de la seva mestressa, un 
nebot, un vell que cuida, i després el seu lloro/ 

El noi que apareix en aquesta citació és aquell mateix amb el qual 
havia tingut l'abrupte contacte amb el sexe. Això de banda, de la relació 
afectiva que va acompanyar-los en surt ben escarmentada: Felicité confon 
covardia amb tendresa i el covard l'abandona per casar-se amb una dona 
vella, la qual cosa li assegurava no haver de fer el servei militar. 

Pel que fa als fills de madame Aubain l'efuisió que Felicité demostra 
envers la mainada és tal que motiva la intervenció de la mare: 

Paul i Virginie, l'un de set anys i l'altre de només quatre, li semblaven 
formats d'una matèria preciosa; se'ls pujava a l'esquena com un cavall, i 
madame Aubain li va prohibir fer-los petons a cada minut, cosa que la va 
mortificar. No obstant, se sentia feliç. La dolçor de l'ambient li havia fos la 
tristesa. 

A més que en aquest cas Madame Aubain sembla ser un obstacle per 
a l'expressió d'aquesta efusió de què parlàvem, Felicité sembla no estar 
completament satisfeta amb cap de les relacions afectives que inicia o bé 
diferents raons l'obliguen a deixar aquestes relacions (la filla de la 
mestressa es fa gran i ja no la pot tutejar, el seu nebot mor, etc). La prova 
és que, com es palesa en la citació de Flaubert, va iniciant-ne de noves de 
manera successiva. 

També va agafar efecte al seu nebot un cop va retrobar la seva 
germana. La seva estima, la materialitzava en regals i en força de treball. 



7Citació recollida a Objective Narrative, Irony and Sympathy in Flaubert s 
'Un Coeur Simple\ MPhil Rebecca Steitner. GRIN Verlag. 2007. 

però fer diferents motius, entre ells de nou madame Aubain com a obstacle 
(però no únicament això), hi havia també problemes en aquesta relació 
afectiva: 

Felicité els va agafar afecte. Els va comprar una manta, camises, un fotgó; 
evidentment, l'explotaven. Aquesta feblesa molestava madame Aubain, a 
qui d'altra banda no agradaven les familiaritats del nebot -perquè tutejava 
al seu fill. 

Aquestes successives relacions afectives satisfan Felicité, com a molt, 
només a mitges. Per la seva vida passa també un vell a qui atén i que 
l'omple fins que es topa amb un lloro. 

El lloro, anomenat Lulú, va ser un regal personal de la baronessa 
Larsonnière a madame Aubain el dia del trasllat de domincili de la primera 
per qüestions de feina del marit, «com a record i testimoni del seu 
respecte». 

L'afecte que Falicité va acabar demostrant per ell té el seu germen al 
fet que l'animal venia de les Amèriques i allò li recordava Víctor Això arriba 
fins a tal punt que, tal com el narrador presenta la bèstia, gairebé sempre 
que l'ocell sigui un amant o un fill de Felicité; l'ambigua relació d'afecte que 
s'estableix entre els dos és sorprenent però intensa. A mesura que es va 
quedant sorda, les repetitives paraules del lloro esdevenen l'única cosa que 
Felicité pot sentir. 

Finalment, Felicité ha de suportar la mort de la seva mestressa, la 
qual cosa l'aïlla pràcticament de l'esfera social en què estava immersa, i el 
lloro acaba morint. A propòsit d'això, en la missiva abans ressenyada, 
Flaubert explica: «quan mor el lloro, el fa dissecar i mentre mor ella al seu 
torn, confon el lloro amb l'Esperit Sant. Això no és de cap manera irònic 
com se suposa, al contrari, és molt seriós i molt trist.» 

Molt probablement, malgrat les paraules del propi autor, sí que hi 
hagi una intenció irònica en aquesta escena en concret o, si més no, part 
de la crítica apunta que el lloro té aquí una funció desdramatitzadora, un 



- 12 



Felicité a «Un cor simple» 

contrapunt d'humor a la dramàtica escena. 

La importància del lloro rau sobretot en el fet que és una projecció de 
la pròpia Felicité. I si abans dèiem que Felicité és la pedra angular del 
conte, hem de dir ara que el lloro és també una peça clau: amb la 
introducció en paral•lel d'aquests dos personatges, l'autor introdueix el 
llenguatge i les seves limitacions com un dels punts principals del conte. 

El personatge principal, que gairebé no parla directament -sense la 
mediació del narrador- està en desigualtat de condicions per la seva 
manca de lèxic, per les seves dificultats lingüístiques, en les seves 
relacions socials, i això és causa de la pèrdua de control fins i tot de les 
situacions en què ella com a protagonista podria tenir, potencialment, 
capacitat d'influència. Identificada amb el lloro Lulú, Felicité està 
condemnada a un discurs irreflexivament repetitiu, poc elaborat, de lèxic 
pobre amb el no té més remei que romandre anclada «als motlles heretats 
de dependència quant a la feminitat, dependència social i dependència 
religiosa»^ Prova d'això és que la ineficàcia lingüística que s'associa a una 
ineficàcia en el pensament simbòlic queda demostrada a la narració per la 
subordinació que pareix a aquelles persones més hàbils pel que fa la 
manipulació del llenguatge. 

El gènere femení a través de Felicité 

El motlle del model de feminitat heretat que Felicité es veu abocat a 
continuar es reflecteix en la novel•la d'una forma un tant velada. La raó és 
que la seva mestressa també és una dona, per la qual cosa queda molt 
més contrastada, molt més visible, la relació de poder amagada en una 
relació laboral entre madame Aubain i ella que no pas la relació que hi 
pugui haver entre personatges estereotipats que revelin relacions de 
gènere asimètriques. 



SCitació de Rachel Killick recollida a A Gustave Flaubert Encyclopedia. 
Laurence M. Porter. Greenwood Publishing Group. 2001. 

De fet, en l'episodi en què Felicité es troba amb un pretendent, 
malgrat la innocència, ella porta en certa mesura la veu cantant (obviant el 
fet que és l'home qui tria a qui pretén i qui realitza tots els passos que creu 
escaients, relegant la dona a una posició de passivitat), en el sentit que és 
capaç d'oposar-se a allò que creu contrari a la seva «raó» i el seu «honor». 

No obstant això, sí que hi ha alguns detalls que permeten veure el 
model de feminitat que Felicité ha heretat i, com que no té capacitat per 
trencar per la seva pròpia condició individual, perpetuarà. És el model de 
feminitat particular que s'espera d'una criada: 

Era estalviadora, menjava amb lentitud, recollia amb el dit, de sobre la 
taula, les molles del seu pa -un pa de dotze lliures, cuit expressament per a 
ella, i que durava vint dies. (...) 

[Era] sempre silenciosa, amb la cintura dreta i els gestos mesurats, 
semblava una dona de fusta, que funcionés de manera automàtica. 

La Felicité treballadora 

irremeiablement, per les qüestions ja comentades, Felicité romandrà 
submisa a qualsevol persona que faci servir el llenguatge amb més traça 
que ella i amb vistes a la dominació i el control. Per exemple, madame 
Aubain. 

És per això que amb prou facilitat, Felicité es pot convertir en una 
persona laboralment dependent d'una mestressa que només té la seva 
força de treball per oferir. I al mateix text s'insinua que la ven en condicions 
massa desfavorables per ella, s'explicita que fa un complet repertori de 
funcions per només cent francs l'any: 

Per només cent francs l'any, cuinava i s'encarregava de la casa, cosia, 
rentava, planxava, sabia embridar un cavall, péixer l'aviram, batre la 
mantega, i va restar fidel a la seva mestressa. 

No només és que es vegi abocada a vendre la seva força de treball massa 
barata, és que fins i tot ha de palesar que està disposada a sotmetre's: 

La noia no sabia gran cosa [de cuina], però semblava tenir tan bona 
voluntat i tan poques exigències que madame Aubian va acabar cedint. 

Això és una conseqüència de les condicions particulars de Felicité ja 
comentades, però també de les condicions socio-econòmiques imperants 
que Flaubert aprofita per retratar. 

Conclusions 

Floubert situa al centre del seu conte Un cor simple a un personatge que ha 
de conduir al lector a través d'un retrat del seu temps, en el que la 
diversitat social es fa explícita en base a la problemàtica d'una criada amb 
un passat difícil i un present en què li falta afecte, perquè les relacions 
afectives que té, i que la van educant, són incompletes per diverses raons. 

L'educació que ha rebut no ha estat l'adequada. Els esdeveniments 
que va viure d'infant tampoc no li permetien la dedicació necessària. En 
qualsevol cas, presenta una incapacitat per exercir el pensament simbòlic, 
que de vegades es confon amb la innocència i, d'altres vegades, s'hi 
barreja i que, en definitiva, la situen en condicions d'inferioritat pel que fa 
al conjunt de relacions humanes en general. 

El paral•lelisme que al final del conte es presenta entre les seves 
aptituds en aquests sentit i les d'un lloro amb el qual ha establert una 
curiosa relació d'afecte mutu no només aporta riquesa estètica sinó que fa 
una tasca esclaridora que presenta al lector gràficament la tendència a la 
repetició i a la simplicitat lèxica i discursiva d'ambdós personatges. 

